Mestské zastupiteľstvo v Košiciach uznesením č. 718/2013 na svojom XX. rokovaní dňa 16. septembra 2013 v súlade s § 2b a § 6 zákona SNR č. 369/1990 Zb. o obecnom zriadení v znení neskorších predpisov a podľa § 10 ods. 3 písm. b) zákona SNR č. 401/1990 Zb. o meste Košice v znení neskorších predpisov ustanovuje: 

Všeobecne záväzné nariadenie mesta Košice 
č. 143
o určení názvu námestia „Námestie sv. Cyrila a Metoda“

§ 1
Predmet

Týmto všeobecne záväzným nariadením sa určuje názov námestia „Námestie sv. Cyrila a Metoda“, ktoré vzniklo na území mesta Košice v mestskej časti Košice – Krásna. Grafické vyobrazenie námestia tvorí prílohu tohto všeobecne záväzného nariadenia.

§ 2
Popis lokalizácie Námestia sv. Cyrila a Metoda

Novopomenované námestie sa nachádza v centrálnej časti zastavaného územia mestskej časti Košice – Krásna v lokalite kostol, kaštieľ, park. Tvorí verejný priestor, ktorý je vymedzený zo severnej strany Žiackou ulicou, východnej strany Lackovou ulicou, západnej strany Rehoľnou ulicou a južnej strany zrekonštruovaným Kaštieľom v Krásnej. 

§ 3 
Účinnosť

Toto všeobecne záväzné nariadenie nadobúda účinnosť 15. dňom od zverejnenia na úradnej tabuli mesta Košice.

                                                                                           MUDr. Richard  R a š i, PhD., MPH
primátor mesta Košice

Zverejnené: 	24.09.2013
Účinné:	09.10.2013